Arne Hjeltnes

Arne Hjeltnes (født 9. august 1963 i Kristiansand) er en norsk næringslivsmann, TV-personlighet og forfatter som først og fremst er kjent som programleder for Gutta på tur-konseptet med Bjørn Dæhlie, Vegard Ulvang og Arne Brimi, som ble sendt på TV 2 i årene 1994–2002, og igjen fra 2010 og 2017. Hjeltnes er fra 2008 konsernsjef i det skandinaviske digitale kommunikasjonsselskapet Creuna. Siden 2010 er han medlem av Høyres sentralstyre.


== Biografi ==
Han er sønn av Jakob og Andi Hjeltnes. På grunn av farens legepraksis har han bodd ni forskjellige steder i Norge, men forbindes oftest med Voss på grunn av dialekten, og regner dette som sitt hjemsted, der broren, komponisten Sjur Hjeltnes er fra.I årene 1982–1986 studerte han til siviløkonom, i tillegg til emner innen markedsføring, ved Handelshøyskolen BI, men fullførte ikke. Han har også et studium i bærekraftig forretningsdrift fra University of Cambridge fra 2008/2009. I 1980-årene var han fast leverandør til en diktspalte i studentavisen Inside. Han var markedskonsulent i Sparebankforeningen 1985–1987, deretter tekstforfatter i et reklamebyrå i flere år.
Han ble politisk interessert i tiden rundt Kåre Willochs tiltredelse som statsminister. Hjeltnes ble leder i Voss Unge Høyre, og stiftet tidlig bekjentskap med blant andre Erna Solberg. Våren 2010 kom Hjeltnes tilbake i politikken som landsmøtevalgt medlem av Høyres sentralstyre.
TV-karrieren startet med «Ærlege Arnes» skjulte kamerainnslag i programmet Hotell på NRK i 1990. Han kom inn som promo- og presentasjonssjef i TV 2 fra starten i 1992, og gikk over som programleder på heltid i kanalen i 1994. I en periode var han tilbake i NRK som programleder for Herreavdelingen. Konseptet med Gutta på tur ble sendt på TV 2 i årene 1994–2002. I 2009 var han programleder for dokumentarserien Vår ære og vår makt på NRK.
I 2003 ble han representant for Eksportutvalget for fisk i Hongkong, med virkeområde i Øst-Asia. Etter to år i denne stillingen flyttet han i 2005 til New York som reiselivsutsending for Innovasjon Norge. Hjeltnes var deretter kommunikasjonsdirektør i Marine Harvest 2006–2008. Fra 2008 er han konsernsjef i det digitale kommunikasjonsselskapet Creuna. Hjeltnes har en mindre eierpost i Kagge Forlag AS.
Hjeltnes ble tildelt prisen for beste programleder under Gullruten i 1998 og 2000, Den gyldne fjernkontroll (folkets favoritt) under Gullruten i 1998 samt Kringkastingsprisen for 2003. Hjeltnes har siden 1993 utgitt en rekke bøker.


== Bibliografi ==
Ein mann å halda i, lyrikk, Kagge Forlag (2015)
Stupetårnet, roman, Kagge Forlag (2014)
Nye og gamle dikt i skjønn forening : 39 år med dikt, lyrikk, Kagge Forlag (2013)
Ivar Nimme (2010)
Alt for Noreg, fagbok, Kagge Forlag (2006)
En snømann går i land (2004)
Yst! (2003)
Barn – ingen hindring (2002) (med Cathrine Gehrken)
Mysterier fra fortiden (2001)
Guttas greatest (2001)
Gutta på tur (1999)
Gutta på tur (1997)
Turen går til utlandet (1996)
Når skaldyret vaknar (1995)
Utan mat og drikke (1995)
549 tv-heltar frå Lille Rosin til Harry Klein (1994)
Den sumaren eg fylte diesel (1993, 1998)


== Referanser ==


== Kilder ==
Presentasjon av Arne Hjeltnes i Forfatterkatalogen på Forfattersentrums nettsider


== Eksterne lenker ==
(en) Arne Hjeltnes – kategori av bilder, video eller lyd på Commons 
(en) Arne Hjeltnes på Internet Movie Database